CELEX: 32012R1176
Language: et
Date: 2012-12-07 00:00:00
Title: Komisjoni rakendusmäärus (EL) nr 1176/2012, 7. detsember 2012 , millega registreeritakse kaitstud päritolunimetuste ja kaitstud geograafiliste tähiste registris nimetus [Μανταρίνι Χίου (Mandarini Chiou) (KGT)]

11.12.2012   
            
            
               ET
            
            
               Euroopa Liidu Teataja
            
            
               L 337/22
            
         KOMISJONI RAKENDUSMÄÄRUS (EL) nr 1176/2012,
   7. detsember 2012,
   millega registreeritakse kaitstud päritolunimetuste ja kaitstud geograafiliste tähiste registris nimetus [Μανταρίνι Χίου (Mandarini Chiou) (KGT)]
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 20. märtsi 2006. aasta määrust (EÜ) nr 510/2006 põllumajandustoodete ja toidu geograafiliste tähiste ja päritolunimetuste kaitse kohta, (1) eriti selle artikli 7 lõike 4 esimest lõiku,
   ning arvestades järgmist:
   
               (1)
            
            
               Vastavalt määruse (EÜ) nr 510/2006 artikli 6 lõike 2 esimesele lõigule avaldati Euroopa Liidu Teatajas Kreeka taotlus registreerida nimetus „Μανταρίνι Χίου” („Mandarini Chiou”) (2).
            
         
               (2)
            
            
               Kõnealuse registreerimise kohta ei ole esitatud ühtki vastuväidet osutatud määruse artikli 7 tähenduses.
            
         
               (3)
            
            
               Pärast kõnealust registreerimistaotlust jõustus aga komisjoni rakendusmäärus (EL) nr 543/2011, (3) mille I lisa B osa 2. osa II jao punktis B on sätestatud, et asjaomase liigi viljade puhul on minimaalne suhkru/happe suhtarv 7,5:1. Selguse ja õiguskindluse huvides on Kreeka ametiasutused selles üksikasjas asjaomast koonddokumenti kohandanud,
            
         ON VASTU VÕTNUD KÄESOLEVA MÄÄRUSE:
   Artikkel 1
   Käesoleva määruse lisas esitatud nimetus registreeritakse.
   Artikkel 2
   Ajakohastatud koonddokument on esitatud käesoleva määruse II lisas.
   Artikkel 3
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 7. detsember 2012
      
         
            Komisjoni nimel presidendi eest
         
         
            komisjoni liige
         
         Dacian CIOLOȘ
      
   
   
      (1)  ELT L 93, 31.3.2006, lk 12.
   
      (2)  ELT C 19, 24.1.2012, lk 11.
   
      (3)  ELT L 157, 15.6.2011, lk 1.
   
      I LISA
      Aluslepingu I lisas loetletud inimtoiduks ettenähtud põllumajandustooted:
      
         1.6.   Puuviljad, köögiviljad ja teraviljad töötlemata ja töödeldud kujul
      
      KREEKA
      Μανταρίνι Χίου (Mandarini Chiou) (KGT)
   
   
      II LISA
      KOONDDOKUMENT
      
         NÕUKOGU MÄÄRUS (EÜ) nr 510/2006
      
      
         „ΜΑΝΤΑΡΙΝΙ ΧΙΟΥ” (MANDARINI CHIOU)
      
      
         EÜ nr: EL-PGI-0005-0709-27.06.2008
      
      
         KGT ( X ) KPN ( )
      
      1.   Nimetus
      
      „Μανταρίνι Χίου” (Mandarini Chiou)
      2.   Liikmesriik või kolmas riik
      
      Kreeka
      3.   Põllumajandustoote või toidu kirjeldus
      
      3.1.   Toote liik
      
      
                  Rühm 1.6.
               
               
                  Puuviljad, köögiviljad ja teraviljad, töötlemata ja töödeldud kujul
               
            3.2.   Toote kirjeldus, mida punktis 1 esitatud nimetus tähistab
      
      „Mandarini Chiou” on liiki Citrus deliciosa Tenore kuuluv tangeriin Chíose saarel kasvavast sordist (Mediterranean-rühm), millel on järgmised omadused:
      Füüsikalised omadused
      
                  Kuju
               
               
                  :
               
               
                  ümar, otstest lame
               
            
                  Kaal
               
               
                  :
               
               
                  60–150 g
               
            
                  Kõrgus
               
               
                  :
               
               
                  55–70 mm
               
            
                  Koor
               
               
                  :
               
               
                  1,5–3,5 mm, kest eraldub vilja küljest hästi.
               
            
                  Viljalehtede sektorite arv
               
               
                  :
               
               
                  7–14, sektorid eralduvad vilja küljest hästi.
               
            
                  Seemnete arv
               
               
                  :
               
               
                  8–24 väikest mitmeosalise toitainekoega seemet.
               
            Organoleptilised omadused
      Viljaliha on oranžikaskollase värvusega, õrn ja mahlane, tugeva aroomiga, võrdlemisi krobelise oranžika koorega.
      Keemilised omadused
      
                  Mahlasisaldus
               
               
                  :
               
               
                  33–45%
               
            
                  Suhkrute kontsentratsioon
               
               
                  :
               
               
                  >9,0 Brixi kraadi
               
            
                  Happesus
               
               
                  :
               
               
                  0,7–1,75%
               
            
                  Suhkrud/happesus (valmiduse indeks)
               
               
                  :
               
               
                  7,5–1
               
            Eeterlikud õlid
      Soovitusena võib tuua järgmisi õlisid: α-thujeen, α-pineen, kamfeen, β-pineen, β-mürtseen, o-metüülsalvikool, p-tsümeen, d-limoneen, γ-terpineen, linalool, β-karüofülleen. Peamine ja kõige suurema osakaaluga õli on d-limoneen, järgmine on γ-terpineen. Eeterlikke õlisid saadakse mehhaaniliste vahendite abil tervest viljast või üksnes vilja kestast, saadud kogus oleneb eri asjaoludest, nt vilja valmimisastmest, suurusest ja kasutatud meetodist.
      3.3.   Tooraine (üksnes töödeldud toodete puhul)
      
      —
      3.4.   Sööt (üksnes loomse päritoluga toodete puhul)
      
      —
      3.5.   Tootmise erietapid, mis peavad toimuma määratletud geograafilises piirkonnas
      
      Toote „Mandarini Chiou” kasvatamine, tootmine, korjamine, sorteerimine ja suuruse järgi jaotamine peab toimuma saartel Chíos, Psará ja Oinoússes asuvas geograafilises piirkonnas.
      3.6.   Erieeskirjad viilutamise, riivimise, pakendamise jm kohta
      
      —
      3.7.   Erieeskirjad märgistamise kohta
      
      Kui toode „Mandarini Chiou” on töödeldud ümber kondiitritooteks, mahlaks või erinevateks toote saadusteks, nt eeterlikud õlid, tuleb seda turustada kooskõlas komisjoni teatisega „Kaitstud päritolunimetuse (KPN) või kaitstud geograafilise tähisega (KGT) koostisainet sisaldava toidu märgistamise suunised” (ELT C 341, 16.12.2010, lk 3–4).
      4.   Geograafilise piirkonna täpne määratlus
      
      Nimetuse kaitset taotletakse saarte Chíos, Psará ja Oinoússes piires.
      5.   Seos geograafilise piirkonnaga
      
      5.1.   Geograafilise piirkonna eripära
      
      
         Pinnasega seotud tingimused: geoloogilist aluskihti iseloomustavad lubjakivikaljude lagunemisel tekkinud alluviaalsetted. Pinnas on suures osas savine ja lubjarikas (CaCO3), luues tangeriini „Mandarini Chiou” kasvatamiseks soodsad mullastikutingimused.
      
         Kliimatingimused: piirkonna kliimale on iseloomulik:
      
                   
               
               
                  Vahemere piirkonnas üksnes Egeuse merel esinevad läbi aasta puhuvad tuuled (etesian), mis muudavad aastaaegade vaheldumise mõõdukamaks (tuues esile mahedama kliima ja kaitstes üldjuhul vilju külmade eest) ja ajavad laiali pilved;
               
            
                   
               
               
                  palju päikesevalgust kogu aasta vältel (võrreldes kogu Kreekaga esineb Chíose saarel kõige enam pilvitut taevast), samuti päikesevalguse esinemine kõige pikema aja vältel, eelkõige iga-aastaste tuulte (etesian) ajal;
               
            
                   
               
               
                  väikesed temperatuurikõikumised ja sellest tulenevalt mahedad talved ning jahedad suved.
               
            Nende kliimatingimustega kaasnevad järgmised faktorid: a) pinnavee temperatuur on püsivalt kõrge (>22°C), seda isegi sügisel; b) kasvualade asukoht tagab palju päikesevalgust; c) eelmises punktis osutatud mullastikutingimused mõjutavad seal kasvatatud toodete suurust ja kvaliteeti ning soodustavad kõrge suhkrusisalduse näitajaga viljade kasvu. Rohke päikesevalgus ja kõrge päevane temperatuur soodustavad fotosünteesi ning kõrge öine temperatuur aitab kaasa hapete kiirele lagunemisele.
      Seetõttu on vilja valmiduse näitaja (suhkru suhe sidrunhappena väljendatud happesusse) kõrge,
      maitse magus ja lõhn tugev.
      
         Inimfaktor: kultuuri „Μandarini Chiou” on vajalikke muudatusi sisse viies kasvatatud aastakümnete vältel ning sellega on kaasnenud ka kohaste rajatiste ehitamine ning täielikult kultuurile vastav viljeluspraktika. Kõik see avaldub järgmiste näitajate kaudu.
      
                  —
               
               
                  Eripärane arhitektuur, mida iseloomustab suur hulk põllumajandusettevõtete omanikele kuuluvaid viljapuuaeda ehitatud hooneid/elamuid, mis on üldjuhul kahekorruselised, et saada sealt oma viljapuuaiast parem ülevaade.
               
            
                  —
               
               
                  
                     Niisutussüsteem, mille kaudu juhiti aasadel asuvatest kaevudest niisutuskraavidesse väga hea kvaliteediga vesi. Tuleks rõhutada, et saare niisutussüsteemi rajasid XIV sajandil genovalased, kes ehitasid ka maailmas selle aja kohta ainulaadseid kuivendussüsteeme.
               
            
                  —
               
               
                  Arenesid välja otstarbekad korjemeetodid. Osade allikate andmetel olid Chíose saare elanikud Kreekas ainsad, kes oskasid korjata puudelt vilju selleks kohase tehnika abil. Kasutades kääre lõikasid nad viljavarre vilja lähedalt läbi, jätmata sellele pikka vart, mis oleks ämbris või kastis transportimisel võinud vilja kahjustada.
               
            
                  —
               
               
                  Kasvavate kultuuride väetamistavad ja -meetodid, mille korral kasutati üldjuhul sõnnikut, mida saadi veistelt, lammastelt, kitsedelt ja kodulindudelt, keda tsitrusekasvatajad lisaks viljapuude kasvatamisele pidasid. Ehkki praegugi väetatakse puid veel peamiselt sõnnikuga, võib täheldada selle kasutamise vähenemist, kuna sõnnikut ei ole saarel enam piisavalt.
               
            
                  —
               
               
                  Viljapuude külma eest kaitsmise tavad ja meetodid kujutavad endast eelkõige valvatavaid tulesid, kiviaedu ja tarasid (toichogyria) ning puude tihedalt istutamist (vähim vahemaa 2–2,5 m, mille korral on istutustihedus 100 puud 1 000 m2 kohta.
               
            5.2.   Toote eripära
      
      „Mandarini Chiou” on üks Kreeka tuntumaid traditsioonilisi põllumajandustooteid. Piirkondlikul tasandil on ta kõige olulisem kaitstud päritolunimetusega toote „Mastiha Chiou” kõrval. Toode on väga hinnatud oma iseloomuliku maitse ja tugeva omapärase lõhna tõttu. Chíose saarel kasvav tangeriinisort on ainulaadne. Seda peetakse maailma üheks parimaks ja kõige aromaatsemaks. Isegi siis, kui viljad ei ole veel täielikult valmis, lõhnavad mandariinid nii intensiivselt, et tunduvad oma püsiva aroomi tõttu juba söögiküpsed. „Mandarini Chiou” aedade tugeva lõhna tõttu on Chíose saar tuntud nii Kreekas kui väljaspool lõhnava Chíosena. See iseloomustus ei ole saare külastajatele üllatuseks, sest räägitakse, et Kampose piirkonna lõhnad jõuavad reisija sõõrmetesse juba merel olles, alates esimestest sammudest saare rohelise südame suunas.
      „Mandarini Chiou” esitamine kaitstud geograafilise tähise saamiseks põhineb seega tema tuntusel, mille aluseks on omakorda eriline kvaliteet. Nimetust „Mandarini Chiou” hakati kasutama värske puuvilja turgudel XIX sajandi lõpus, et tunda ära seda Chíose saarel kasvatatud hinnatud ja omapärast toodet, millel on iseloomulik lõhn, eriline maitse ja mis on kasvatatud viisil, mis tagab viljale erilise kaubandusliku väärtuse.
      Et viljade erilisi omadusi säilitada, pakiti need varem paberisse, st pärast korjet säilitati toodet „Mandarini Chiou” paberisse pakitult. Selline tava oli Chíose saare tootjate leiutis ning mujal Kreekas seda ei kasutatud. Kõige vanemaid kirjalikke märkmeid Chíose saarel kasutatud paberissepakendamise kohta on teinud prantslane A. Testevuide aastal 1878 prantsuse reisiajakirjas „Le Tour du Monde”.
      5.3.   Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel
      
      Toote erakordne tuntus tuleneb nii tema eriliste looduslike kui ka inimtegevuse tulemusena saavutatud omaduste kombinatsioonist.
      Igal juhul hindavad Kreeka ja välismaa tarbijad toodet „Mandarini Chiou” kõrgelt tänu selle iseloomulikule lõhnale ja erilisele maitsele – omadused, mis on läbi ajaloo aidanud eriliselt kaasa kohaliku majanduselu õitsengule ning Euroopa riikidega (Tšehhoslovakkia, Bulgaaria, Rumeenia, Serbia, Poola, Saksamaa) toimuva kaubanduse arengule. Kõigile neile omadustele on osutanud oma reisikirjades ka mitmed kuulsad maailmarändurid (Galland, Testevuide, Zolotas, Tombazis, Sgouros ja Sotiriadou).
      Sellele tuntusele aitab oluliselt kaasa ka looduslik keskkond, mis hõlmab eelkõige mullastiku ja kliimatingimusi. Toote eriliste omaduste tõttu on tangeriinikasvatus muutunud kohaliku tasandi majanduses ja kaubanduses üha olulisemaks.
      Lõpetuseks tuleb märkida, et toote „Mandarini Chiou” tuntus tuleneb suures osas tema geograafilise kasvatuspiirkonna erilisest omapärast, Seega ei ole juhus, et Chíose saart kutsutakse ka lõhnavaks Chíoseks.
      
         Viide spetsifikaadi avaldamisele:
      
      [Määruse (EÜ) nr 510/2006 artikli 5 lõige 7]
      http://www.minagric.gr/greek/data/Allin1_for%20CD01.pdf